b'\n_START_ARTICLE_\nTero Suominen\n_START_SECTION_\nUra\n_START_PARAGRAPH_\nSuominen aloitti uransa 16-vuotiaana Turun Toverien riveiss\xc3\xa4 II divisioonassa vuonna 1987. Ensimm\xc3\xa4isell\xc3\xa4 kaudellaan h\xc3\xa4n teki kolme maalia TuTon noustessa I divisoonaan. Suominen kutsuttiin my\xc3\xb6s poikamaajoukkueeseen. Kolmen Turussa vietetyn kauden j\xc3\xa4lkeen h\xc3\xa4n siirtyi FF Jaroon. Suominen saavutti joukkueen kanssa nousun Futisliigaan ensi yritt\xc3\xa4m\xc3\xa4ll\xc3\xa4, tehden voittomaalin toisessa liigakarsintaottelussa Kokkolan Pallo-Veikkoja vastaan. H\xc3\xa4n pelasi Jarossa yhteens\xc3\xa4 seitsem\xc3\xa4n kauden ajan ja 158 ottelun verran, ollen joukkueensa avainpelaajia. Vuonna 1996 h\xc3\xa4n esiintyi Jaron kanssa Intertoto Cupissa, jossa he sijoittuivat lohkonsa kolmanneksi, voittaen muun muassa Dinamo Bukarestin vierasottelussa._NEWLINE_Vuonna 1998 Suominen siirtyi Vaasan Palloseuraan. Ensimm\xc3\xa4isell\xc3\xa4 kaudellaan h\xc3\xa4n pelasi 21 ottelussa VPS:n sijoittuessa Veikkausliigassa toiseksi. Toisella kaudella Suominen menetti avauspaikkansa, eik\xc3\xa4 esiintynyt kuin muutamassa sarjaottelussa. H\xc3\xa4n pelasi my\xc3\xb6s lainalla Kakkosen N\xc3\xa4rpes Kraftissa. Kahden vuoden j\xc3\xa4lkeen h\xc3\xa4n palasi takaisin Ykk\xc3\xb6seen pudonneen Jaron riveihin. H\xc3\xa4n oli mukana nostamassa pietarsaarelaisia takaisin Veikkausliigaan kaudella 2001 ja pelasi viimeiset p\xc3\xa4\xc3\xa4sarjaottelunsa 2002, ollen aloituskokoonpanossa kaikissa paitsi yhdess\xc3\xa4 peliss\xc3\xa4. Yhteens\xc3\xa4 Suominen pelasi 195 Veikkausliiga-ottelua, joissa h\xc3\xa4n teki yhdeks\xc3\xa4n maalia. P\xc3\xa4\xc3\xa4sarjauransa j\xc3\xa4lkeen h\xc3\xa4n pelasi Kakkosta Kokkolan Pallo-Veikoissa ja Jakobstads Bollklubbissa sek\xc3\xa4 Kolmosta Peders\xc3\xb6re FF:ss\xc3\xa4 ja Jaron reservijoukkueessa._NEWLINE_Suominen on edustanut poikamaajoukkueita sek\xc3\xa4 nuorten maajoukkuetta kumpaakin kolmesti. H\xc3\xa4net valittiin Veikkausliigan legendaksi vuonna 2011.'